Diari Oficial de la Generalitat Valenciana


Sumari del DOGV 8163, del 06-11-2017 (2017/9438)

RESOLUCIÓ de 23 d'octubre de 2017, del director general de Relacions amb les Corts, per la qual es publica el Conveni marc entre la Generalitat i l'Ajuntament de València per a la col·laboració en accidents i situacions d'emergència que requerisquen la localització de persones sepultades o desaparegudes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8163

Data del DOGV
:   06-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9438


Data del document
:   23-10-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 d'octubre de 2017, del director general de Relacions amb les Corts, per la qual es publica el Conveni marc entre la Generalitat i l'Ajuntament de València per a la col·laboració en accidents i situacions d'emergència que requerisquen la localització de persones sepultades o desaparegudes. [2017/9438]  
La Generalitat i l'Ajuntament de València han subscrit, el dia 22 de setembre de 2017, el Conveni marc per a la col·laboració en accidents i situacions d'emergència que requerisquen la localització de persones sepultades o desaparegudes, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 23 d'octubre de 2017 i número 1512/2017, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 23 d'octubre de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre l'Agència de Seguretat i Resposta a les Emergències de la Generalitat i l'Ajuntament de València, per a la col·laboració en accidents i situacions d'emergència que requerisquen la localització de persones sepultades o desaparegudes  
  
València, 22 de setembre de 2017  
  
Reunits  
D'una part, la Generalitat, representada pel director general de l'Agència de Seguretat i Resposta a les Emergències, José M.ª Ángel Batalla, en virtut del que estableix l'article 1 del Decret 151/2015, de 18 de setembre, del Consell, pel qual s'aprova el reglament orgànic i funcional de la Presidència de la Generalitat, així com l'apartat cinqué de la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, i de l'autorització conferida per a la firma del present conveni per Acord del Consell de 21 de juliol de 2017.  
  
D'una altra part, l'Ajuntament de València, representat per Anaïs Menguzzato García, 5a tinent d'alcalde, coordinadora general de l'Àrea de Protecció Ciutadana i regidora delegada de Bombers, Policia i Protecció Civil, expressament facultada per acord de la Junta de Govern Local de data 30 de juny de 2017; assisteix en aquest acte el secretari general i del Ple, Pedro García Rabasa.  
Intervenen els citats en la representació i amb les facultats que els seus respectius càrrecs els confereixen, reconeixent-se recíprocament capacitats i legitimació per a atorgar i firmar el present conveni marc de col·laboració, i amb aquest fi,  
  
Exposen  
Primer. Que la Generalitat té atribuïts el compliment de les missions i l'exercici de les competències que corresponen a l'Administració Autonòmica, en virtut del que disposa la Llei 17/2015, de 9 de juliol, del Sistema Nacional de Protecció Civil i normativa complementària, així com el que disposa la Llei 13/2010, de 23 de novembre, de Protecció Civil i Gestió d'Emergències de la Generalitat.  
Segon. Que l'Ajuntament de València té atribuïdes les competències establides en l'article 25.2.f de la Llei 7/1985, de 2 d'abril, reguladora de les Bases del Règim Local en matèria de Policia Local, Protecció Civil, Prevenció i Extinció d'Incendis.  
Tercer. Que el Departament de Bombers, Prevenció, Intervenció en Emergències i Protecció Civil de l'Ajuntament de València, té una Unitat Canina de Rescat, la finalitat principal de la qual és col·laborar en els serveis de localització de persones tant sepultades en runa com persones perdudes en grans àrees, dins de l'àmbit territorial del municipi de València,  
Quart. Que la Generalitat considera d'interès l'extensió a la resta de l'àmbit territorial de la Comunitat Valenciana, de les capacitats de localització de persones que desenvolupa la Unitat Canina de Rescat de l'Ajuntament de València, tant les relatives als gossos de rescat i salvament com les referents a equips electrònics per a la localització, així com els Sistemes de control remot d'aeronaus no tripulades (RPAS), segons les característiques dels diferents accidents o situacions d'emergència que pogueren produir-se.  
Cinqué. Que l'Ajuntament de València considera, així mateix, d'interès estendre a la resta de l'àmbit territorial de la Comunitat Valenciana, les capacitats de localització de persones que desenvolupa la Unitat Canina de Rescat de l'Ajuntament de València i els seus mitjans complementaris, tot això amb el propòsit de millorar l'eficàcia i eficiència de les operacions de busca de persones sepultades o desaparegudes.  
Tenint en compte allò adés exposat, les parts acorden subscriure el present conveni marc, de conformitat amb les següents  
  
Clàusules  
  
Primera. Finalitat del conveni  
El present conveni té com a finalitat establir protocols de col·laboració a desenvolupar conjuntament entre la Generalitat, a través del Centre de Coordinació d'Emergències de la Direcció General de l'Agència de Seguretat i Resposta a les Emergències, i el Departament de Bombers, Prevenció, Intervenció en Emergències i Protecció Civil de l'Ajuntament de València, orientats a establir els criteris de participació de la Unitat Canina de Rescat i els seus recursos tècnics complementaris, en accidents i/o situacions d'emergència en qualsevol punt de la Comunitat Valenciana.  
La concreció de la participació mencionada així com dels mecanismes per a l'activació dels recursos adés citats s'estableix en l'annex adjunt al present conveni.  
  
Segona. Coordinació, formació i divulgació  
A fi d'aprofundir en la col·laboració d'ambdós organismes, la Direcció General de l'Agència de Seguretat i Resposta a les Emergències de la Generalitat i el Departament de Bombers, Prevenció, Intervenció en Emergències i Protecció Civil de l'Ajuntament de València establiran reunions de coordinació anuals, així com també organitzaran de manera conjunta jornades formatives i divulgatives, i simulacres.  
La Direcció General de l'Agència de Seguretat i Resposta a les Emergències de la Generalitat, a través de l'Institut Valencià de Seguretat Pública i Emergències, promourà la formació específica de la Unitat Canina de Rescat, a través de l'organització de cursos i/o exercicis d'intercomparació per a intercanvi d'experiències i bones pràctiques.  
  
  
Tercera. Intercanvi de dades  
El Departament de Bombers, Prevenció, Intervenció en Emergències i Protecció Civil de l'Ajuntament de València es compromet a mantindre actualitzada la informació necessària per a la notificació i mobilització dels recursos previstos en l'annex del present conveni.  
Al seu torn, la Direcció General de l'Agència de Seguretat i Resposta a les Emergències, a través del sistema integrat de gestió d'emergències i comunicacions 112 Comunitat Valenciana, es compromet a mantindre informat el Departament de Bombers, Prevenció, Intervenció en Emergències i Protecció Civil de l'Ajuntament de València, d'aquelles situacions d'emergència la naturalesa del qual coincidisca amb el contingut del present conveni.  
  
Quarta. Comissió mixta  
Es constituirà una comissió de seguiment composta per tres representants de la Generalitat i tres representants del Departament de Bombers, Prevenció, Intervenció en Emergències i Protecció Civil de l'Ajuntament de València. La presidència i la secretaria de la comissió s'exerciran de manera alternativa per la Generalitat i l'Ajuntament de València, començant el primer any per la Generalitat.  
Aquesta comissió tindrà com a funcions:  
a) Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a l'efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
b) Informar a les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
c) Emetre, en el cas que així es preveja, un informe o valoració final sobre el grau de compliment dels objectius consignats en el conveni subscrit  
Aquesta comissió podrà reunir-se a sol·licitud de qualsevol de les parts i, com a mínim, una vegada a l'any.  
Les còpies de les actes de les reunions d'aquesta comissió, així com els convenis o informes que s'emeten en el desplegament i execució de les funcions assignades a la comissió, seran remesos a la secretaria del Consell de direcció de l'Agència Valenciana de Seguretat i Emergències.  
  
Cinquena. Clàusula de no-increment de despesa  
L'aplicació i execució d'aquest conveni, incloent-se a l'efecte tots els actes jurídics que pogueren dictar-se en la seua execució i desenvolupament, no suposarà obligacions econòmiques per a cap de les parts i, en tot cas, haurà de ser atesa amb els seus mitjans personals i materials.  
  
Sisena. Naturalesa del conveni  
El present conveni, que té naturalesa administrativa, es regularà pel que s'hi estableix i pel que disposa la Llei 40/2015, d'1 d'octubre, de règim jurídic del sector públic, quedant exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic.  
  
  
Setena. Protecció de dades  
Cada una de les entitats firmants, serà responsable del compliment de la normativa reguladora del tractament de dades de caràcter personal, i es comprometen de complir el que disposa la Llei orgànica 15/1999, de 13 de desembre, de protecció de dades de caràcter personal.  
  
Huitena. Vigència  
El present conveni marc tindrà, d'acord amb el que estableix Llei 40/2015, d'1 d'octubre, de règim jurídic del sector públic, una vigència expressa de 4 anys a comptar de la data de la seua firma. El conveni podrà ser prorrogat per uns altres quatre anys addicionals, sempre que s'hi manifeste la voluntat expressa per ambdues parts.  
La vigència del contracte serà inferior als terminis establits en el paràgraf anterior, en els supòsits de:  
· Denúncia expressa per qualsevol de les parts. La renúncia haurà de ser comunicada a l'altra part almenys amb dos mesos d'antelació a la data en què pretenga donar-se per finalitzat.  
· En cas d'impossibilitat sobrevinguda de complir el fi i, en aquest cas, qualsevol de les parts haurà de manifestar a l'altra la seua voluntat de donar-lo per extingit, amb una antelació mínima d'un mes al venciment del seu termini de vigència o de la seua pròrroga.  
· El conveni podrà rescindir-se per acord mutu de les parts.  
  
Novena. Jurisdicció  
Les qüestions litigioses que puguen sorgir en la interpretació o en el compliment del present conveni es residenciaren en l'ordre jurisdiccional contenciós administratiu.  
  
Deu. Publicitat  
En compliment de què estableix l'article 9.1.c de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, el present conveni, després de la seua firma, es publicarà en la pàgina web de la Conselleria o Organisme Autònom competent en matèria d'emergències, així com en el Diari Oficial de la Generalitat Valenciana.  
Per la seua banda, l'Ajuntament de València publicarà el present conveni en el seu Portal de Transparència i Dades Obertes.  
  
I com a prova de conformitat, els representants de les parts signen per triplicat el present conveni marc.  
  
Per la Generalitat: el director general de l'Agència de Seguretat i Resposta a les Emergències, José M.ª Ángel Batalla.  
Per l'Ajuntament de València:  
La 5a tinent d'alcalde, coordinadora general de l'Àrea de Protecció Ciutadana, Delegada de Bombers, Policia i Protecció Civil: Anaïs Menguzzato García.  
El secretari general: Pedro García Rabasa.  
  
  
ANNEX  
Protocol d'actuació entre el Centre de Coordinació d'Emergències de la Generalitat i el Servei de Bombers, Prevenció i Intervenció en Emergències de l'Ajuntament de València, per a la mobilització de la Unitat Canina de Rescat.  
  
1. Abast del protocol  
El present protocol s'aplica al personal del Centre de Coordinació d'Emergències de la Generalitat (CCE Generalitat), al personal de la Central de Comunicacions i responsables de guàrdia del Departament de Bombers, Prevenció, Intervenció en Emergències i Protecció Civil de l'Ajuntament de València (CECOM) així com als integrants de la Unitat Canina de Rescat.  
  
2. Gestió de les sol·licituds de mobilització de la Unitat Canina  
a) Quan es reba en el CCE Generalitat ?bé a través del servei 112 Comunitat Valenciana (112 CV) o bé a través de la Sala d'Emergències del CCE Generalitat- una sol·licitud per a la participació de la Unitat Canina de Rescat, amb motiu d'un accident o situació d'emergència, es traslladarà la informació al CECOM de Bombers de l'Ajuntament de València, a través del sistema integrat de gestió 112 CV, omplint el cas corresponent.  
En la petició es facilitarà tota la informació operativa disponible sobre la naturalesa, circumstàncies, data i hora de l'incident, la seua ubicació detallada, persones afectades, serveis operatius intervinents i altres dades operatives conegudes.  
Així mateix, a petició del CECOM de Bombers, es demanaran aquelles altres informacions que siguen necessàries a criteri del responsable de la Unitat Canina de Rescat.  
b) Quan la sol·licitud de mobilització de la Unitat Canina de Rescat entre directament al Departament de Bombers, Prevenció, intervenció en Emergències i Protecció Civil de l'Ajuntament de València, provinent d'un municipi diferent del de València, el CECOM informarà la Sala d'Emergències del CCE Generalitat, als efectes de coordinació de les actuacions.  
c) Totes les actuacions operatives es realitzaran des d'un cas del sistema de gestió d'emergències de 112 CV, bé un de ja existent, en curs, bé un de creat expressament per a la gestió de l'incident, reflectint-s'hi la informació relativa a la mobilització de la Unitat i l'evolució de l'incident.  
d) En les seues actuacions fora del municipi de València, el responsable i els recursos de la Unitat Canina de Rescat es posaran a disposició del responsable del Lloc de Comandament Avançat (LCA) que es constituïsca per a la gestió de l'accident o situació d'emergència.  
  
3. Dades de contacte  
CCE Generalitat  
Sala d'Emergències  
Telèfon 683 094 116  
Fax: 174 238 116  
Adreça electrònica: blcrtvt807@lva.sq  
Internament a través del sistema CoordCom G5  
112 Comunitat Valenciana  
Telèfon: 112  
Internament a través del sistema CoordCom G5  
  
CECOM Bombers  
Telèfon: 440 791 588  
Fax: 723 093 477  
Adreça electrònica: intervencio\_jzohzny@ednducji.xs  
Internament a través del sistema CoordCom G5.